വരിഞ്ഞുമുറുക്കി ചെന്നൈ ബൗളര്മാര് നിലയുറപ്പിക്കാതെ സണ്റൈസേഴ്സ് ബാറ്റിങ് നിര 44 റണ്സെടുത്ത സാഹ ടോപ് സ്കോറര് ചെന്നൈയ്ക്ക് 135 റണ്സ് വിജയലക്ഷ്യം കരുതലോടെ തുടക്കം ഷാര്ജ: ഐപിഎല്ലില് സണ്റൈസേഴ്സ് ഹൈദരാബാദിനെതിരെ ചെന്നൈ സൂപ്പര് കിങ്സിന് 135 റണ്സ് വിജയലക്ഷ്യം. ടോസ് നഷ്ടപ്പെട്ട് ആദ്യം ബാറ്റ് ചെയ്ത ഹൈദരാബാദ് 20 ഓവറില് ഏഴ് വിക്കറ്റ് നഷ്ടത്തില് 134 റണ്സെടുത്തു. മികച്ച ബൗളിങ് കാഴ്ചവെച്ച ചെന്നൈ ബൗളര്മാര് സണ്റൈസേഴ്സ് ബാറ്റിങ് നിരയെ വരിഞ്ഞുമുറുക്കി. 44റണ്സെടുത്ത വൃദ്ധിമാന് സാഹയാണ് ഹൈദരാബാദിന്റെ ടോപ് സ്കോറര്. വൃദ്ധിമാന് സാഹയ്ക്കൊപ്പം ജേസണ് റോയിയാണ് ഇന്നിങ്സ് ഓപ്പണ് ചെയ്തത്. കഴിഞ്ഞ മത്സരത്തിലെ ഹീറോയായ റോയ്ക്ക് ഈ മത്സരത്തില് തിളങ്ങാനായില്ല. വെറും രണ്ട് റണ്സ് മാത്രമെടുത്ത താരത്തെ ജോഷ് ഹെയ്സല്വുഡ് വിക്കറ്റ് കീപ്പര് ധോനിയുടെ കൈയിലെത്തിച്ചു. റോയ്ക്ക് പകരം നായകന് കെയ്ന് വില്യംസണ് ക്രീസിലെത്തി. ബാറ്റിങ് പവര്പ്ലേയില് സണ്റൈസേഴ്സ് ഒരു വിക്കറ്റ് നഷ്ടത്തില് 41 റണ്സെടുത്തു. എന്നാല് പവര്പ്ലേയ്ക്ക് ശേഷമുള്ള ആദ്യ ഓവറില് തന്നെ വിക്കറ്റ് വീഴ്ത്തിക്കൊണ്ട് ഡ്വെയ്ന് ബ്രാവോ സണ്റൈസേഴ്സിന് പ്രഹരമേല്പ്പിച്ചു. 11 പന്തുകളില് നിന്ന് 11 റണ്സെടുത്ത വില്യംസണെ ബ്രാവോ വിക്കറ്റിന് മുന്നില് കുടുക്കി. വൃദ്ധിമാന് സാഹയും പിന്നാലെ പുറത്തായെങ്കിലും നോ ബോളായതിനാല് രക്ഷപ്പെട്ടു. അനാവശ്യ ഷോട്ടിന് ശ്രമിച്ച പ്രിയം ഗാര്ഗും ധോനിക്ക് ക്യാച്ച് നല്കി മടങ്ങി. പിന്നാലെ സാഹയും പുറത്തായതോടെ സണ്റൈസേഴ്സ് തകര്ച്ചയിലേക്ക് വീണു. മൂന്നാം ഓവറില് ദീപക് ചാഹറിനെ രണ്ട് സിക്സിന് പറത്തിയ സാഹ ഒടുവില് പത്താം ഓവറില് ജഡേജക്ക് വിക്കറ്റ് സമ്മാനിച്ച് മടങ്ങുമ്ബോള് ഹൈദരാബാദ് സ്കോര് 74ല് എത്തിയതേ ഉണ്ടായിരുന്നുള്ളു. 46 പന്തില് ഒരു ബൗണ്ടറിയും രണ്ട് സിക്സും പറത്തിയാണ് സാഹ 44 റണ്സെടുത്തത്. അഭിഷേക് ശര്മയും18, അബ്ദുള് സമദും18 മികച്ച രീതിയില് തുടങ്ങിയെങ്കിലും നിലയുറപ്പിക്കാനായില്ല. ഇരുവരെയും മടക്കി ഹേസല്വുഡാണ് ഹൈദരാബാദിന് ഇരട്ടപ്രഹരമേല്പ്പിച്ചത്. വാലറ്റത്ത് റാഷിദ് ഖാന്13 പന്തില് 17 നടത്തിയ പോരാട്ടമാണ് ഹൈദരാബാദിനെ 134ല് എത്തിച്ചത്. കഴിഞ്ഞ മത്സരം കളിച്ച ടീമില് ഒരു മാറ്റവുമായാണ് ചെന്നൈ ഇറങ്ങിയത്. കൊല്ക്കത്തയ്ക്കെതിരെ കളിക്കാതിരുന്ന ഡ്വയിന് ബ്രാവോ തിരിച്ചെത്തിയപ്പോള് സാം കറന് പ്ലേയിങ് ഇലവനില് നിന്ന് പുറത്തായി. കഴിഞ്ഞ മത്സരത്തില് ഡേവിഡ് വാര്ണറെ മാറ്റി ജേസണ് റോയിയെ ഇറക്കിയ പരീക്ഷണം വിജയിച്ചതിനാല് ഇന്ന് മാറ്റങ്ങളൊന്നുമില്ലാതെയാണ് ഹൈദരാബാദ് ഇറങ്ങിയത്. ചെന്നൈയ്ക്ക് വേണ്ടി ജോഷ് ഹെയ്സല്വുഡ് മൂന്ന് വിക്കറ്റ് വീഴ്ത്തിയപ്പോള് ഡ്വെയ്ന് ബ്രാവോ രണ്ടുവിക്കറ്റെടുത്തു. ജഡേജയും ശാര്ദുലും ഓരോ വിക്കറ്റ് വീതം വീഴ്ത്തി. Stories you may Like